הוועדה המיוחדת לפניות הציבור, כנסת 17, פרוטוקול מספר 82, 2008-02-19 12:00

סופה לנדבר: צהריים טובים, אני פותחת את ישיבת הוועדה לפניות הציבור.

סופה לנדבר: הנושא שלנו היום הוא הנושא של שדרות והחלטנו לקיים את הישיבה על הקפאת משכנתאות וסיוע כספי עבור המגורים החלופיים לתושבי שדרות ועוטף עזה.

סופה לנדבר: ראשית אני רוצה לומר לתושבי שדרות שליבי איתם אבל לדעתי המעשים של ממשלת ישראל לא תמיד איתם.

סופה לנדבר: היינו בהפגנה, אני כתושבת אשדוד ותושבת הדרום וסיעת ישראל ביתנו, אני רוצה להגיד שהיינו בשדרות לא פעם ונפגשנו עם התושבים.

סופה לנדבר: אני חושבת שההחלטות בכנסת הן נפרדות והמעשים לעיתים קרובות גם הם נפרדים.

סופה לנדבר: אני צריכה להגיד שאנחנו מבינים ומכירים כיצד חיים וגרים תושבי שדרות ואני מאמינה שממשלת ישראל צריכה לעשות הכל כדי להחזיר את החיים הנורמלים לעיר שדרות.

סופה לנדבר: אבל בינתיים, כשהקסמים נופלים, אני כיושבת ראש הוועדה פניות הציבור שאנחנו צריכים לעשות הכל כדי לתת אפשרות ותמיכה לאנשים שלא מסוגלים לשלם היום משכנתא.

סופה לנדבר: לפנות באמצעות ועדת פניות הציבור לבנקים, למשרד השיכון, לעמיגור ולגורמים רלוונטיים כדי שיעזרו לכם לעבור את המצב הקשה שלכם.

סופה לנדבר: אני רוצה לומר שפנינו למשרד הביטחון שסירבו להגיע ולמשרד ראש הממשלה שסירבו אף הם להגיע.

סופה לנדבר: זה מעצבן, יש עוד כמה דברים שמעצבנים אבל אני רואה בחומרה שמשרד ראש הממשלה אין להם עניין בתושבי שדרות, כך אני אומרת כיושבת ראש הוועדה לפניות הציבור, אחרת אני לא יכולה לפרש כיצד משרד ראש הממשלה החליט שלא להגיע לדיון.

סופה לנדבר: נכון שבנק ישראל לא יכול לפנות לבנקים ולתת הוראה על הקפאה אבל יש צורת עבודה וכולנו אזרחי מדינת ישראל וכולנו יודעים מה קורה היום בשדרות ושהמצב הנורמלי צריך לחזור לשם.

סופה לנדבר: בינתיים בזמן שקורה מה שקורה כולנו צריכים להתגייס, לא רק בהכרזות ולא רק בהחלטות שאין יישום להחלטות האלה.

סופה לנדבר: יש לפני כאן החלטה של ועדת חוץ וביטחון אבל היישום של הדברים אינו קיים.

סופה לנדבר: לכן הגיעה לכאן עמותת ידיד.

סופה לנדבר: אני נותנת למנכ"ל העמותה אפשרות להציג את הדברים.

סופה לנדבר: אני מבינה שהדברים קשים וחמורים ואני יודעת שאתה תציג אותם במלוא החומרה, בבקשה, מנכ"ל עמותת ידיד.

רן מלמד: תודה רבה.

רן מלמד: אנחנו מטפלים בנושא של בעיות אנשים משדרות כבר מחודש מאי שאז באמצעות ליז, המנהלת שלנו בשדרות ודימונה התחלנו לקבל עשרות פניות של תושבי שדרות, גם תושבים בדיור הציבורי, גם תושבים שמשלמים משכנתא, עם אמירה מאוד פשוטה.

רן מלמד: אנחנו לא ממוגנים ואנחנו גם לא מסוגלים לצאת משדרות.

רן מלמד: צריך להבין שאנשים יוצאים משדרות.

רן מלמד: אנשים עוזבים את שדרות.

רן מלמד: בערך 25% מתושבי העיר נמצאים באיזה שהן סיטואציות שהם גרים כרגע מחוץ ליישוב במקומות רחוקים יותר או קרובים יותר.

רן מלמד: הבוקר קיבלתי טלפון מאישה שאמרה שעברה לעין צורים והיא מאוד רוצה לחזור בחזרה לשדרות אבל כרגע היא לא מוכנה לעשות את זה, היא דואגת לילדים, אבל היא לא עומדת בתשלומי המשכנתא שלה יותר, היא לא יכולה לשלם כפול.

רן מלמד: אתייחס לשני נושאים, נושא המשכנתא ונושא סיוע בשכר דירה ודיור ציבורי.

רן מלמד: אנשים יכולים לא לשלם משכנתא 6 חודשים בלי שהבנק יכול לפנות אותם מהבית, אבל החוב צובר ריבית.

רן מלמד: הוא צובר הצמדות וכל מיני היטלים כשלא בהכרח הם צריכים לשלם אותם.

רן מלמד: כבר בחודש מאי פנינו אל המפקח על הבנקים בנושא הזה וקיבלנו תשובה שעלינו היא לא מקובלת, שהמפקח על הבנקים אינו יכול להתערב בהחלטות של הבנקים בנושא הזה.

רן מלמד: הוא כן יכול להגיד להם: תפתחו את הסניפים.

רן מלמד: הוא כן יכול להגיד להם: תמלאו את הכספומטים בכסף, הוא לא יכול להגיד להם: יש מצב חירום בשדרות, ככה הממשלה אגב הכריזה - - -

דפנה סידס: היא לא הכריזה כך, זה נקרא מצב מיוחד בעורף.

רן מלמד: אני לא נכנס כרגע להגדרה אם זה מצב חירום או מצב מיוחד בעורף.

רן מלמד: על פי הניתוח המשפטי שעשינו ואנחנו עומדים להגיש בקרוב עתירה בנושא נגד המפקח על הבנקים – למפקח על הבנקים יש את הסמכות ושיקול הדעת להורות לבנקים לעשות כל מיני דברים, לא רק להגיד להם תמלאו את הכספומטים בכסף.

רן מלמד: ואם המפקח על הבנקים בוחר שלא להתערב בנושא – אנחנו סבורים ששיקול הדעת שלו לקוי ואנחנו מתכוונים לתקוף את זה בבית המשפט.

רן מלמד: במקביל אנחנו פונים לבנקים למשכנתאות ואומרים: אם אתם רוצים לקרוא לזה לפנים משורת הדין, תעשו את זה לפנים משורת הדין.

רן מלמד: אם אתם רוצים לעשות את זה בלי לפרסם את זה ברשומות ובגדול אלא לטפל באנשים אחד אחד – תטפלו באנשים אחד אחד.

רן מלמד: העובדה די פשוטה.

רן מלמד: כשמקרים יוצאים לתקשורת ברמה אישית ונחשפים או שמופעל לחץ כזה או אחר על בנק לגלות מידה של סובלנות אל מישהו שאומר: אני לא מסוגל לגור בשדרות, אני רוצה לעבור לגור עכשיו בחולון ותנו לי בבקשה 6 חודשים של גרייס ואחרי זה אחזור לשלם - הבנקים עושים את זה על בסיס חד פעמי, ואני חושב שצריך לעשות את זה על בסיס חד פעמי.

רן מלמד: פנינו למשרד השיכון בנושא הזה בשני היבטים.

רן מלמד: האחד, חלק מכספי המשכנתאות שאנשים לוקחים זה כספי מדינה ולכן לטעמנו למדינה יש אחריות גם על הנושא של המשכנתאות.

רן מלמד: החלק השני הוא הנושא של הסיוע בשכר דירה של אנשים שלא יכולים היום לממש את הזכאות שלהם בעיר אחרת, בעיקר בתחום הדיור הציבורי אבל גם בתחום סיוע בשכר דירה כי הם לא יכולים להפר הסכמים וגם מפחדים שהדירה תילקח מהם אם הם יעזבו אותה.

רן מלמד: התשובה שקיבלנו, ולצערי קיבלנו אותה מישראל שוורץ שלא הוא היה צריך להשיב כי הפנייה הייתה לשר השיכון, היא תשובה פוליטית: הממשלה לא רוצה להגיע למצב שייתפס בציבור כאילו מפקירים את שדרות ושולחים את התושבים החוצה.

רן מלמד: זאת תשובה פוליטית.

ישראל שוורץ: זה מה שקראת, לא מה שכתבתי.

רן מלמד: זאת תשובה שמבחינתנו היא תשובה פוליטית.

רן מלמד: התוצאה בשטח היא מאוד ברורה.

רן מלמד: מי שיכול לממן לעצמו שהייה מחוץ לשדרות – עושה את זה.

רן מלמד: מי שנשאר דפוק זה אלה שהיו דפוקים תמיד.

רן מלמד: דיירי הדיור הציבורי, אנשים שקנו בחסכונות שלהם דירות ונאבקים לשלם באופן שוטף ומסודר את תשלומי המשכנתא ולהם אין פיתרון.

רן מלמד: אני חושב שהמצב של שדרות ויישובי עוטף עזה מספיק מיוחד כדי שיעשו פה דברים יצירתיים.

רן מלמד: לא חייבים לשנות חוקים בנושא הזה.

רן מלמד: אנחנו אגב, הגשנו הצעת חוק בנושא סיוע בשכר דירה ליישובים שנמצאים במצב חירום או במצב אחר.

רן מלמד: משה כחלון הגיש את זה, הממשלה החליטה להתנגד וההצעה נפלה בקריאה טרומית.

רן מלמד: אנחנו נמצא פטנטים אחרים כולל אותן 2 עתירות שאנחנו מתכוונים להגיש.

רן מלמד: אחת כנגד משרד השיכון והשנייה כנגד המפקח על הבנקים כי אנחנו חושבים ששיקול הדעת אינו נכון ואפשר לעשות פעולות כדי לעזור לאזרחים האלה.

רן מלמד: נמצאים פה 3 אנשים תושבי שדרות שהם חלק מהפונים שלנו ואני חושב שכדאי לתת להם להגיד מה הם מרגישים וחושבים.

סופה לנדבר: ברצון, באנו לשמוע ולהיות משענת לאנשים, בבקשה, סמיון.

סופה לנדבר: מתי עלית לארץ?

סמיון שובלוב: לפני 13 שנים ועליתי ישר לשדרות.

סמיון שובלוב: זו הייתה עיר שקטה ויפה והייתה שם התקדמות, בנו דירות חדשות.

סמיון שובלוב: לקחנו משכנתא וקנינו דירה באהבה ושמחה.

סמיון שובלוב: לא רצינו לעבוד את העיר.

סופה לנדבר: את עובדת?

סמיון שובלוב: עכשיו אני באבטלה.

סופה לנדבר: עבדת?

סמיון שובלוב: כן, עבדתי במרכז, זה לא היה מקום ממוגן, זה היה עסק פרטי שבעל הבית סגר אותו כי אין הזמנות ובינתיים אני בלי עבודה.

סמיון שובלוב: אני דואגת לא רק לעצמי אלא יש לי בת קטנה.

סמיון שובלוב: בזמן שעובר אני רואה את השינוי איך היא מתנהגת.

סמיון שובלוב: היא בת שמונה ומציירת ציורים שאפילו פסיכולוגים מנתחים, יש עכשיו ציור שלה באינטרנט עם קסמים על הראש וכו'.

סמיון שובלוב: אני חושבת שאנחנו חייבים לצאת מהעיר.

סמיון שובלוב: אנחנו לא רוצים לצאת אבל אין לזה פיתרון.

סמיון שובלוב: המשכנתא אצלנו גבוהה.

סופה לנדבר: כמה את מחזירה כל חודש?

סמיון שובלוב: 2300 ₪.

סופה לנדבר: והיום את חיה מדמי אבטלה.

סופה לנדבר: כמה את מקבלת?

סמיון שובלוב: בינתיים עוד לא קיבלתי כלום כי רק התחלתי לפנות ללשכה.

סמיון שובלוב: בעלי עובד אבל בישראל אי אפשר לחיות ממשכורת אחת.

סמיון שובלוב: אנחנו צריכים לצאת מהעיר.

סמיון שובלוב: עכשיו בגלל שאני מובטלת יש לי אפשרות לחפש עבודה במקום אחר.

סופה לנדבר: אני רוצה להגיד שאני חושבת שכל הנוכחים וכל חברי הכנסת וגם ממשלת ישראל לא רוצים ששדרות תהיה ריקה ויחד עם זאת אנחנו מרגישים אחריות ומי שנמצא פה ומי שלא נמצא פה, אנחנו לא רוצים ששדרות תהיה ריקה.

סופה לנדבר: יחד עם זאת אנחנו מרגישים אחריות שהחלטה צריכה להיות ממשית שתעזור לאנשי שדרות לעמוד במצב הנוכחי.

סופה לנדבר: אני מבינה שהמצב שלך דומה למשפחות אחרות.

סופה לנדבר: לפני שבועיים יצאנו בפניה לתושבי שדרות שהוועדה לפניות הציבור מוכנה לעזור ולפנות לבנקים ולמוסדות.

סופה לנדבר: אתם יכולים לפנות אלינו ולבקש עזרה ואנחנו נשתדל לסייע.

סופה לנדבר: לכן פרסמנו את הטלפונים והכתובת של הוועדה לפניות הציבור ובהזדמנות זו אני רוצה להגיד לאזרחי מדינת ישראל ובמיוחד לתושבי שדרות, הטלפונים שלנו הם:6408209/10 02.

סופה לנדבר: מספר הפקס של הוועדה לפניות הציבור הוא: 6408931 02 .

סופה לנדבר: אם אתם צריכים עזרה שלנו, בבקשה, אתם יכולים לפנות ואנחנו נשתדל לעזור.

סמיון שובלוב: אני חושבת שהממשלה יכולה למצוא פיתרון.

סמיון שובלוב: אולי יהיה מבצע בעזה, אולי יהיה עוד משהו, ובזמן הזה שתהיה לנו אפשרות לצאת מהעיר ולחזור אחר כך.

סמיון שובלוב: גם אנחנו לא רוצים שהעיר תהיה ריקה כי גרנו שם הרבה שנים וזה קשה, קשה לעזוב את הבית.

סמיון שובלוב: כבר עזבנו פעם, עלינו לארץ - - -

סופה לנדבר: בעצם את מבקשת סיוע בהחזר משכנתא או הקפאת של המשכנתא לטווח זמן מסוים וסיוע בשכירות בסביבה.

סמיון שובלוב: להקפיא משכנתא אני חושבת שזה לא פיתרון.

סמיון שובלוב: סיוע בשכירות בסביבה אולי כן.

סמיון שובלוב: יש הרבה קיבוצים ליד שדרות ששם לא נופלים קסמים ואולי אפשר לצאת לשם, לא לזמן ארוך אלא לכמה חודשים כדי שנוכל לנוח.

סופה לנדבר: תודה רבה, בבקשה ליז.

ליז אליזירוב: אני תושבת שדרות למרות שבשנתיים האחרונות אני לא נמצאת בשדרות ביחד עם המשפחה.

ליז אליזירוב: באופן זמני אני גרה שנתיים בבאר שבע.

ליז אליזירוב: אנחנו מרגישים שם מאוד אאוט סיידרים כי לא בחרנו במיוחד את באר שבע אלא היו נסיבות כתוצאה מהמצב הביטחוני.

ליז אליזירוב: בתי שכיום היא בת תשע וחצי נולדה לתוך זה.

ליז אליזירוב: מגיל שלוש הזיכרונות שלה זה כל נושא הקסמים והפחד מכל דבר.

ליז אליזירוב: כשהיא הגיעה לכיתה א' ויכלה להביע את עצמה היא פשוט אמרה בבית הספר שהיא מפחדת ובכתה כל היום.

ליז אליזירוב: היא ילדה שכל הזמן בוכה.

ליז אליזירוב: יום אחד כשהיא הרגישה שהיא מספיק חזקה להגיד את זה, ובאותו שבוע נהרגו ילדים שהיא מכירה היא אמרה: אמא, אני לא רוצה למות כמוהם, אני פשוט לא רוצה להישאר בשדרות.

ליז אליזירוב: היא לקחה את התיק של בית הספר ובמקום ספרים הכניסה לשם בגדים ואמרה: אני הולכת לסבתא בבאר שבע.

ליז אליזירוב: היא אמרה לנו: אני אוהבת אתכם ואם אתם רוצים תבקרו אותי בסופי שבוע אבל אני הולכת לסבתא.

ליז אליזירוב: היא אמרה: אני מקווה מאוד שלא תחליטו לעזוב כשיהיה מאוחר מדי.

ליז אליזירוב: זה היה כמו סטירת לחי בשבילנו כי כל הזמן חשבנו כן לעבור, לא לעבור, אבל הילדה העירה אותנו כי באמת, זה לא חיים.

ליז אליזירוב: היא בבית ספר, כל פעם כשיש אזעקה כל ההורים רצים לקחת, אי אפשר היה לחיות כך.

ליז אליזירוב: נכון להיום, בית הספר הזמני קרוב מאוד לבית אבל היא עדיין פוחדת ללכת לשם.

ליז אליזירוב: אנחנו צריכים לקחת אותה בבוקר, להחזיר אותה בצהריים.

ליז אליזירוב: זה לא עובר.

ליז אליזירוב: אני יכולה לדבר על הפוסט טראומה שמדברים עליה היום.

ליז אליזירוב: היא לא יכולה לעשות צעד אחד בלי שנהיה סביבה כי הפחד הוא חלק מהחיים שלה, היא לא מכירה משהו אחר.

ליז אליזירוב: כל דבר קטן, כל רעש קטן, בלילות היא מדברת, ממשיכה לדבר על הנושא הזה.

ליז אליזירוב: הלילות שלה הם פוריים מאוד מבחינת החרדות והיא חייבת להחזיק ולחבק אותי ולישון איתי, ילדה כמעט בת עשר.

ליז אליזירוב: הדברים האלה לא עוברים.

ליז אליזירוב: גם אמא שלי רצתה לבוא היום לוועדה.

ליז אליזירוב: מאז שהתחילו הקסמים עלה לה לחץ הדם ולא רק אמא שלי.

ליז אליזירוב: אני מתכוונת גם לגברת שושנה שובלוב ובעלה שיושבים כאן לידי ועוד הרבה אנשים.

ליז אליזירוב: תבדקו את הנתונים של משרד הבריאות, כל מה שקשור בכדורים ובבריאות - הרמות באחוזים של בעיות בריאותיות באזור עוטף עזה ושדרות הן הרבה יותר גבוהות מכל מקום אחר.

ליז אליזירוב: לאנשים יש לחץ דם והתקפי לב וכל מה שרק אפשר להגיד בגלל המצב אבל אף אחד לא מכיר בהם.

ליז אליזירוב: אף אחד לא מוכן לקום ולהגיד שהאנשים האלה סובלים.

ליז אליזירוב: מה שעוד יותר כואב הוא שאף אחד לא שואל מה נשמע?

ליז אליזירוב: אולי אתם צריכים עזרה בתרופות?

ליז אליזירוב: יש אנשים שמתקיימים מהביטוח הלאומי, חולים, נכים, אף אחד לא מתייחס אליהם.

ליז אליזירוב: אתמול אימי אושפזה בחדר מיון, נפל קסם ליד הבית שלה.

ליז אליזירוב: לא תאמינו אבל אנשים שמחים להיות בחדר מיון כי זה רחוק מהבית ושם מטפלים בהם, מישהו מתייחס אליהם.

ליז אליזירוב: בבית הלחץ דם עולה, הם קרובים לנפילות קסמים.

סופה לנדבר: מאוד קשה לשמוע את זה ואני מתארת לעצמי שלחיות את החיים האלה קשה פי כמה מאשר לשמוע ולראות.

ליז אליזירוב: זה אכן מאוד קשה.

ליז אליזירוב: האנשים האלה שעכשיו הולכים בצעדות ובמחאות, אין להם משהו אחר לעשות.

ליז אליזירוב: הם כבר משתגעים, יוצאים מדעתם, כמה אפשר לחיות על כדורים?

ליז אליזירוב: כמה אפשר כל הזמן לחשוב על הבית, גם בתוך העבודה ובכל מקום.

ליז אליזירוב: אי אפשר לנהל שם שיעורים, אי אפשר לנהל שם חוגים, על מה אני מדברת.

ליז אליזירוב: אבל גם שיעור רגיל אי אפשר להעביר, הילדים בקושי מגיעים לבתי הספר.

ליז אליזירוב: עמותת ידיד מפעילה פרויקט לסיוע לימודי וחברתי לילדים בשדרות כבר 10 שנים.

ליז אליזירוב: כדי להביא את הילדים למרכז אנחנו הולכים לבתיהם, מביאים אותם לבתי הספר ומחזירים אותם, ממש מחזיקים אותם ביד אחרת ההורים לא מסכימים.

ליז אליזירוב: התחושה היא שאם מישהו יבוא וייקח את הילדים עם אוטובוס ליומיים שלושה זה לא פיתרון.

ליז אליזירוב: צריך להיות איזשהו פיתרון של סידור לחצי שנה, שנה, לתת להם לצאת, להתאוורר, לנשום קצת.

ליז אליזירוב: לתת להם להיות בריאים בנפשם, לנשום אוויר צח במקום אחר ואז לחזור.

ליז אליזירוב: אני מתה לחזור לעיר שלי אבל אנחנו פשוט לא יכולים כי אני דואגת מאוד לבריאות של הילדים.

ליז אליזירוב: אני אומנם ממשיכה, אני עובדת, אני חוזרת לשם, אני לא דואגת לעצמי באופן אישי אבל כל האנשים שלא יכולים לצאת משם - זה מאוד חורה לנו.

סופה לנדבר: תודה רבה.

סופה לנדבר: שושנה שובלוב את רוצה להוסיף?

שושנה שובלוב: כן, אבל רק בשפה הרוסית.

סופה לנדבר: בסדר, תדברי ברוסית ומנהלת הוועדה שלומית אבינח תתרגם.

שושנה שובלוב: (תרגום של שלומית אבינח וחה"כ סופה לנדבר) הגענו לארץ ב-91, בהתחלה גרנו 4 שנים בירושלים בדירות שכורות.

שושנה שובלוב: מ-95 אנחנו בשדרות בדירת עמיגור.

שושנה שובלוב: 12 שנה אנחנו גרים בדירת עמיגור, קיבלנו דירה טובה, יפה והכל בסדר.

שושנה שובלוב: זה היה בסדר לפני שקרה מה שקרה עם הקסמים.

יובל פרנקל: אני מקווה שהוועדה מבינה שעל הקסמים אנחנו לא אחראים.

סופה לנדבר: אני מבינה היטב.

סופה לנדבר: יובל, הזמנו אותך כי אני יודעת שאתה מנכ"ל עמיגור ואתה לא רק מנכ"ל טוב, אתה גם אדם יצירתי ואני יודעת שבכמה חוקים שהעברנו כאן בכנסת, לדוגמא חוק תעריפים סוציאליים לחשמל – אתם הייתם יצירתיים.

סופה לנדבר: מה שלא נעשה במשרד הקליטה או במשרד השיכון בדיור מוגן, אתם הייתם יצירתיים ואמרתם שאם אתם לא מסוגלים לעשות את מה שאתם צריכים לעשות אז לפחות ניתן לאותם אנשים אותן הטבות שהחוק נתן להם.

סופה לנדבר: אני מאמינה שאתם לא אחראים על הקסמים ולא משרד השיכון ולא הבנקים ולא תושבי שדרות אבל בגלל שאנחנו מאוד רוצים לעזור לאנשים האלה אני מאמינה שיבוא מכאן משהו שייתן להם פיתרון או עזרה ממשית.

סופה לנדבר: שושנה, תמשיכי בבקשה.

שושנה שובלוב: לפני כמה זמן הלכנו לחנות וטיל עבר מעל הראש שלנו.

שושנה שובלוב: לפני זמן מה נפל טיל על גג הבניין ושכן שלנו קיבל חרדה ובסופו של דבר נפטר בבית החולים.

שושנה שובלוב: אנחנו לא יכולים להגיע למקלט.

ליז אליזירוב: הם לא מספיקים להגיע למקלט כי הם מבוגרים, נותנים רק 17 שניות התראה.

ליז אליזירוב: יש לשושנה גם פצעי לחץ.

שושנה שובלוב: הילדים שלנו גרים בירושלים.

שושנה שובלוב: רצינו לבקש דירת עמיגור בירושלים.

שושנה שובלוב: הגשנו בקשה לשינוי מגורים בינואר, באפריל קיבלנו סירוב.

שושנה שובלוב: פעם שנייה הגישנו בקשה בנובמבר ועדיין לא קיבלנו תשובה.

סופה לנדבר: כמובן שהם לא יכולים לעבור לשכירות, אין להם כסף, הם חיים מקצבת זקנה.

סופה לנדבר: הם אומרים שהעזרה היחידה שהם יכולים לקבל זה מהילדים שלהם שנמצאים בירושלים.

סופה לנדבר: אתמול היא הייתה צריכה להיות מאושפזת כאן אבל היא לא אושפזה כי עזבה את שדרות בלי שום דבר.

סופה לנדבר: היא מספרת שכבר פנתה כמה פעמים לעמיגור ולא קיבלה סיוע ושום תשובה.

סופה לנדבר: אני מבינה שקשה לתת פיתרון בירושלים.

סופה לנדבר: יחד עם זאת, רבותי, שמעתם יחד איתנו את הפניות המאוד מרגשות.

סופה לנדבר: אנחנו בוועדה לפניות הציבור קיבלנו גם כמה פניות.

סופה לנדבר: קיבלנו פנייה מאישה שסיפרה לי שהיא הגיעה לארץ, עולה חדשה, אם חד הורית לשני ילדים נכים.

סופה לנדבר: קנתה דירה בשדרות והייתה עובדת ומחזירה את המשכנתא.

סופה לנדבר: לאור המצב שיש היום בשדרות היא מפוטרת ומובטלת.

סופה לנדבר: הכסף שהיא מקבלת עבור זה שהיא מובטלת לא מספיק כדי להחזיר את המשכנתא.

סופה לנדבר: כמה פעמים היו לה הליכים משפטיים, שלחו אליה הוצאה לפועל.

סופה לנדבר: אומנם לא זרקו אותה החוצה אבל אפילו את הסכום שהיא צריכה להחזיר היום זה סכום די גדול מכדי שתחזיר אותו במצב הנוכחי כאשר היא לא יכולה למצוא עבודה.

סופה לנדבר: בינתיים בן אחד שלה נפטר לפני מספר שנים.

סופה לנדבר: הבן שני נכה, משותק, ובזמן שהקסמים נופלים היא צריכה להעביר אותו למקום מוגן היא צריכה כסא גלגלים.

סופה לנדבר: הילד גדל, הכיסא לא מתאים לו.

סופה לנדבר: אף אחד לא מספק לה כיסא גלגלים מתאים.

סופה לנדבר: כשהיא דיברה איתי היא בכתה ואני כמעט בכיתי איתה.

סופה לנדבר: המצב מאוד מיוחד.

סופה לנדבר: היא אישה קטנה, הבן הוא ילד גדול, הוא שוכב, לא יושב, לא עומד, היא צריכה לסחוב אותו לכיסא גלגלים ואין לה כסא גלגלים, לסחוב אותו על הגב היא לא מסוגלת, להרים אותו לא מסוגלת.

סופה לנדבר: וכשיש קסמים היא יושבת עם הבן ומתפללת שלא יפגעו.

סופה לנדבר: אני חושבת שבמקרים דומים שהוצגו כאן ובמקרים שקיבלנו כוועדה לפניות הציבור הממשלה צריכה לתת את הפיתרון.

סופה לנדבר: שמעתי מקרה של עצמאית בבג"ץ ואמרתי: ריבונו של עולם, עד כמה שהפכנו להיות אדישים.

סופה לנדבר: אנחנו אדישים לצרות של עיר שלמה.

סופה לנדבר: כעת אני רוצה התייחסות של משרד השיכון לפני הבנקים.

סופה לנדבר: אני מבינה שהבנקים נתנו משכנתאות, זה כסף פרטי ואם בנק ישראל לא יכול לתת הוראות, אני מצפה שמשרד השיכון ועמיגור תיתנו כמה פיתרונות.

סופה לנדבר: אני מבינה שפיתרונות אפשר לתת כשאדם פונה.

סופה לנדבר: אני מבקשת מתושבי שדרות שיפנו אלינו ובאמצעות הוועדה ננסה לעזור לכם.

סופה לנדבר: ישראל שוורץ, משרד השיכון, בבקשה.

סופה לנדבר: מה עושים עם שכירות כאשר אדם, באופן זמני, יש לו צורך לעזוב את שדרות.

ישראל שוורץ: כל מה שאת והחברים כאן אומרים אני חש ומזדהה עם הדברים וזה מצב שבלשון הכי נקייה ממש בעייתי.

ישראל שוורץ: אבל מה שאת אומרת כאן זה שמי מתושבי שדרות, ולא חשוב אם הוא בעל דירה או חסר דירה או דייר שיכון ציבורי, שמרגיש שבשדרות קשה, ואני בטוח שקשה, הממשלה צריכה לתת לו אפשרות לגור במקום אחר.

ישראל שוורץ: זאת החלטה שהיא החלטה ברמה של ממשלת ישראל.

ישראל שוורץ: זו לא החלטה של פקידים במשרד השיכון, כולל פקידים במשרד האוצר.

ישראל שוורץ: זאת שאלה כמעט אסטרטגית, זאת שאלה ברמה מאוד גבוהה.

סופה לנדבר: אני מבינה.

ישראל שוורץ: לכן השאלה שאת מפנה אלי, אני לא הכתובת וגם לא החברים כאן וגם לא יובל פרנקל.

ישראל שוורץ: זאת שאלה הרבה יותר גדולה מזה.

ישראל שוורץ: סופה, אני מרגיש מה שאת מרגישה אבל אנחנו לא הכתובת.

סופה לנדבר: לשכת ראש הממשלה אמרה שאין לה מה לעשות כאן בישיבה.

רן מלמד: בחודש יוני פנינו למנכ"ל משרד ראש הממשלה שריכז מטעם הממשלה את הטיפול בנושא שדרות התשובה שקיבלנו ממנו הייתה: העברנו את הנושא לטיפול משרד השיכון, זו אחריותם.

רן מלמד: חלק מהשיטות זה לזרוק מאחד לשני.

רן מלמד: אגב, אנחנו לא מבקשים עזרה לכל תושבי שדרות.

רן מלמד: אני חושב שאתם במשרד השיכון מייצגים קודם כל את הטיפול במי שאין לו, את השכבות היותר חלשות ונמוכות בחברה הישראלית ולהם יש לכם את המחויבות לעזור.

ישראל שוורץ: אני שוב אומר לך, זו גם לא שאלה של שר השיכון, זו שאלה לממשלת ישראל כי מרגע שהאיש עזב את שדרות הוא גם צריך לדאוג לפרנסה וגם צריך לדאוג למפעלים שלא יהיו בהם פועלים, זאת שאלה ברמה מאוד גבוהה שלא כאן זה המקום לדון בה.

סופה לנדבר: אני מסכימה במאה אחוז אבל אני רוצה להקריא לכם את התגובה של משרד ראש הממשלה: נושא הסיוע בשכר דירה לתושבי שדרות נמצא בטיפול משרד השיכון והוא הגורם המוסמך להגיב בעניין זה בשם הממשלה.

ישראל שוורץ: סופה, כיוון שאנחנו מכירים אחד את השני לא מאתמול, ברור לך מה המציאות באמת ומה המכתב הזה אומר.

סופה לנדבר: אני מבינה ישראל שזה לא ברמה שלך אבל עם כל ההערכה וכל ההזדהות שלי אני מבקשת לחזור לשר הממונה על משרד השיכון, זאב בוים שהוא גם ידידי, אנחנו צריכים לתת תשובה לאנשים האלה.

ישראל שוורץ: את חושבת שצריך לתת סיוע לכל מי שרוצה לעזוב את שדרות?

סופה לנדבר: אמרתי אני לא רוצה ששדרות תהיה ריקה - - -

ישראל שוורץ: אבל זה מה שאת אומרת.

סופה לנדבר: אני אומרת שאם יש מקרים כמו האישה הזאת, כמו האנשים האלה, יש אנשים שבשום פנים ואופן לא יעזבו את שדרות אבל יש סיטואציה שילדים קטנים לא מסוגלים לסבול את הקסמים, אנחנו מדינה ומשרד השיכון הוא חלק מממשלת ישראל וצריך לתת פיתרון לאנשים האלה.

סופה לנדבר: אם 10% מ-21,000 תושבי שדרות שחיים בשדרות רוצים לעזוב זמנית – חובתה של ממשלת ישראל, אני לא נאיבית, אבל חובתה לתת להם פיתרון זמני, לחצי שנה.

יובל פרנקל: אני רוצה להעיר הערה אחת.

יובל פרנקל: ראשית הפניה היא בטעות לעמיגור.

יובל פרנקל: מי שמחליט על המעבר זה משרד הקליטה, בעיקר במקרים האלה, במקרים אחרים משרד השיכון, אנחנו לא מוסמכים לעבור מעיר לעיר.

יובל פרנקל: יחד עם זה, יש התחשבות במקרים ספציפיים שמועלים.

יובל פרנקל: רק הבוקר זוג שלצערנו נפל אצלו קסם בבית והייתה טראומה גדולה ותוך זמן קצר הבעל הלך לעולמו.

יובל פרנקל: בתיאום עם משרד הקליטה אפשרנו את המעבר לעיר אחרת.

יובל פרנקל: הבעיה היא, וצריכים לומר את זה בהגינות, לא הייתה כאן בקשה לעזוב את שדרות שנשמעה כאן, התקבלה כאן בקשה לעבור לירושלים.

יובל פרנקל: אני לא צריך לספר לך סופה, את מצויה בדברים האלה ואת יודעת מה הקושי בירושלים.

יובל פרנקל: צריכים להיות הגונים.

יובל פרנקל: אם הם היו אומרים שהם רוצים לעזוב את שדרות ולעבור לנתיבות למשל, היינו אולי פותרים את הבעיה הזאת.

רן מלמד: יובל, מאה אחוז, יש לנו גם כאלה, תגדיר את הקריטריונים, תקבע את הגבולות.

יובל פרנקל: אני הרי מכיר את זה כי הפניות מגיעות אלי ופעמים רבות אנחנו מסייעים.

יובל פרנקל: בלילה האחרון לנתי בשדרות, אני נמצא שם הרבה, אני יודע שזה לא כמו לגור שם והמצוקה היא מצוקה הרבה יותר ממה שמתוארת, אבל הם צריכים להבין שגם כשמשרד השיכון או משרד הקליטה, ואתה מכיר את זה כי אתה נוהג בהגינות בדברים האלה, לפעמים בא עם פיתרון לבעיות הכי קשות, הפיתרון הוא לא הפיתרון כי אם זה לעזוב את שדרות אז אפשר גם לפתור את הבעיה אולי בנתיבות, אולי באשקלון.

יובל פרנקל: ואנחנו יודעים היטב מה הקושי בירושלים או באשדוד במקומות כאלה שהם רוויים.

רן מלמד: אבל הפיתרון לא יכול להיות אחד משני הדברים הבאים, אחד, שמשרדי הממשלה יזרקו אחד על השני את הנושא כדי לא לטפל בו, זה לא פיתרון.

רן מלמד: או לבוא ולהגיד: חבר'ה, אם רוצים ירושלים אין סיכוי.

רן מלמד: אם רוצים למצוא פיתרונות אפשר למצוא פיתרונות.

רן מלמד: אפשר להגדיר את הקווים.

יובל פרנקל: הדיון שלי איתך הוא אף פעם לא פופוליסטי, הוא ענייני.

יובל פרנקל: גם הדוגמא שהובאה כאן זאת לא הדוגמא של לפתור את בעיית שדרות אלא זו דוגמא של לפתור בעיה אחרת.

יובל פרנקל: אני בטוח שאם יש בעיות ספציפיות, זה אולי לא יהיה פיתרון למאות אנשים אבל אם יש בעיות ברמה הספציפית את יודעת שגם אם זה לא בסמכות שלנו, אנחנו יודעים, דרך משרד השיכון שמאוד פתוח, להביא לפיתרון.

סופה לנדבר: יובל, אני שואלת אותך, אם יש בעיות, ואני לא רוצה לקחת באופן גורף את כל תושבי שדרות שנמצאים בדירות של עמיגור ולהגיד שיש להם פיתרון.

סופה לנדבר: אבל אם יש מצב דומה למצב שנאמר כאן, אני לא מדברת עכשיו על להעביר אותם לירושלים, אני מדברת על זמנית, האם אתם ערוכים לתת לכמה עשרות אנשים, אני לא אומרת לכולם, כי ב-מ.מ.מ שלנו במחקר שערכו כתוב שעשרים משפחות פנו למשרד השיכון עם בקשה וקיבלו סירוב כי הם לא עונים על הקריטריונים.

ישראל שוורץ: משרד ממשלתי צריך לנהוג בצורה שוויונית, הגונה ושקופה.

ישראל שוורץ: אם נתת לאחד שאין לו נסיבות מיוחדות – זה אומר שצריך לתת לכולם.

סופה לנדבר: איזה נסיבות?

סופה לנדבר: תסביר לי.

ישראל שוורץ: אם נתת לאיש שאומר:

ישראל שוורץ: אני לא יכול לחיות בשדרות כי אני מפחד, אם נתת לו תשובה חיובית זה אומר שאתה חייב לתת לכל מי שאומר אותו דבר, ואז זה מחזיר אותנו למה שאמרתי בתחילת דברי שזו החלטה לא של משרד השיכון אלא של ממשלת ישראל.

ישראל שוורץ: לא שר השיכון מחליט על פינוי של יישוב, זה גדול על שר השיכון ולא בגלל שהוא לא איש חשוב אלא בגלל שזו החלטה ברמה יותר גבוהה.

ישראל שוורץ: אם יש נסיבות מיוחדות כמו מה שיובל אמר שנפל קסם בדיוק על הבית וקרה מה שקרה, זה באמת נסיבות מיוחדות שמאפשרות לנו לעזור.

רן מלמד: אז נחכה שייפול קסם ומישהו ימות כדי שתעביר אותו?

ישראל שוורץ: אני לא אענה על כך, לא מתאים לך לדבר כך.

רן מלמד: אבל זאת האמירה שלך.

ליז אליזירוב: זה בדיוק מה שהבת שלי אומרת, תחכי שייפול עלינו ואז תצאי.

סופה לנדבר: אני מבינה שההחלטה לא תיפול כאן בוועדה לפניות הציבור, יכול להיות שנעשה ועדה משותפת עם ועדת הכספים.

סופה לנדבר: אבל אם יש במשרד השיכון, ואני מתארת לעצמי שיש מאות דירות שבינתיים פנויות בכל רחבי הארץ, זמנית אפשר להעביר את האנשים האלה?

ישראל שוורץ: כבר אמרתי לך סופה, זה לא ברמה שלי ולדעתי גם לא של שר השיכון.

סופה לנדבר: בנק הפועלים, בבקשה.

בועז רדי: כמו שהבעיה לא מונחת לפתחו או כן מונחת לפתחו של משרד השיכון, אז בוודאי שהבנקים לא יכולים לפתור את הבעיה.

בועז רדי: בכל מקרה בנק הפועלים מתכוון להחזיר מייד את כל ההטבות שניתנו בתקופה הקודמת בחודש מאי 2007.

בועז רדי: בעקבות פניות ובעקבות המצב שהיה בשדרות נקטנו בשורה על צעדים החל מדחיית תשלומי משכנתא, הלוואות בריבית מועדפת, אי לקיחת עמלות על החזרת צ'קים ועוד שורה ארוכה של נושאים שבהם החלטנו להקל על תושבי שדרות ועוטף עזה ונחזיר את הדבר הזה באופן מיידי.

בועז רדי: זה דבר אחד.

בועז רדי: אבל צריך להבין וזו האמת, אנחנו יכולים לדחות, אנחנו יכולים לסייע אבל בסוף הלוואות צריך להחזיר, אין מה לעשות.

בועז רדי: אנחנו עושים כל מה שאנחנו יכולים, למנהלי הסניפים יש סמכויות והם עושים כל מה שצריך ואם הסמכות היא לא אצל מנהל הסניף הוא יודע למי לפנות כדי לתת עזרה וסיוע.

בועז רדי: אנחנו נותנים מה שאנחנו יכולים.

בועז רדי: יש לנו גם הנחיה ממשרד האוצר שבמשכנתאות מכספי מדינה ננהג כמו שאנחנו נוהגים במשכנתאות שלנו.

בועז רדי: זה בתוקף עד סוף פברואר ויוארך אם יהיה צורך.

בועז רדי: כלומר כעת כשאנחנו נותנים הקלות למשכנתאות שלנו זה יהיה גם למשכנתאות של משרד השיכון.

בועז רדי: בהיבט הזה זו בשורה אבל ה-3 חודשים האלה יעברו.

בועז רדי: אני רוצה להיות אמיתי.

בועז רדי: ניתן את כל הסיוע והרשימה היא ארוכה, היום נפרסם אותה, אבל בסוף כולם מבינים שהבנקים יכולים לסייע אבל לא לפתור את הבעיה.

בועז רדי: נעשה כל מה שאנחנו יכולים.

סופה לנדבר: כמה תושבים של שדרות לקחו משכנתא בבנק הפועלים?

בועז רדי: העברתי את הנתונים ל-מ.מ.מ.

בועז רדי: ביקשנו לא לפרסם באופן פרטני את הנתונים של הבנק שלנו, אלו דברים שלא אמורים להתפרסם אבל ל-מ.מ.מ.

בועז רדי: יש את כל הנתונים שהם ביקשו וביקשתי מהם שייקחו את כל הסך הכל והיא תוכל לתת לכם את הנתונים של כלל הבנקים, זה נראה לי ראוי.

סופה לנדבר: אנחנו מכבדים את זה, בנק טפחות בבקשה.

אלעד אביזוהר: העמדה שלנו זהה לעמדה של בנק הפועלים, כל מקרה ספציפי נבדק לגופו.

אלעד אביזוהר: לרוב אנחנו נוטים עיכוב תשלומים.

אלעד אביזוהר: האינטרס הוא אינטרס משותף.

אלעד אביזוהר: אנחנו רוצים שההלוואות תשולמנה, הלווים תושבי שדרות ועוטף עזה רוצים לשלם, יש קשיים בדרך, כמובן שאנחנו נעתרים לבקשות להקפאת תשלומים.

אלעד אביזוהר: אנחנו לא ממהרים לממש כי יש פה אינטרס - - -

שלומית אבינח: אתם מממשים נכסים?

אלעד אביזוהר: אין לנו שום אינטרס לממש כרגע מהסיבה הפשוטה שזה לא יכסה את ההלוואה בשלב זה של החיים, גם אנחנו מבינים את הנקודה הזאת.

רן מלמד: אבל הקפאת המשכנתאות שלכם צוברת ריבית או שהיא הקפאה ללא ריבית והצמדה?

אלעד אביזוהר: הקפאת המשכנתאות לא צוברת ריבית פיגורית, ריבית חוזית כן.

אלעד אביזוהר: ריבית חוזית היא חייבת לצבור.

סופה לנדבר: בתקופה הזאת לא זרקתם אנשים מהבית?

אלעד אביזוהר: בתקופה הזאת לא זרקנו אנשים מהבית.

אלעד אביזוהר: יש לנו כחמישים תביעות מימוש מתוך 1800 הלוואות שרובן הוקפאו הן בשל המצב המדיני והן בשל העובדה שהחבר'ה האלה הגיעו להסדר והם עומדים בו.

סופה לנדבר: רובם או כולם?

אלעד אביזוהר: מתוך כ-50 תביעות מימוש אין כרגע משהו שהוא בהליכים פיזיים ממש.

סופה לנדבר: אז כמו בנק הפועלים, אתם עושים הקפאה לכמה חודשים?

אלעד אביזוהר: כל מקרה נבדק לגופו, בדרך כלל אנחנו מקפיאים עד חצי שנה, גם אצלנו זה בסמכות של מנהלי סניפים, לא צריכה להיות בעיה עם זה.

אלעד אביזוהר: עמותת ידיד עובדת איתנו בשיתוף פעולה מלא, גם עם דנה מלינייה.

אלעד אביזוהר: אין לנו מקרה ספציפי שאפשר להגיד שפה הבנק פעל לא בסדר.

אלעד אביזוהר: הבנק בדרך כלל פועל בסדר וכל בעיה שהיא אפשר לפנות אלינו ונשתדל לפתור.

סופה לנדבר: תודה, משרד האוצר בבקשה.

לירן שטרן: אני רוצה להוסיף שהחשב הכללי הוציא הנחיה לבנקים למשכנתאות להיעתר ככל שניתן לבקשות לסיוע לתושבים בשדרות ועוטף עזה בכפוף כמובן לכך שהבנק ינהג בכל הלוואה בצורה שווה, גם בכספי זכאות ממשרד השיכון וגם בכספי הבנק אבל בהחלט הוצאנו הנחיה לסייע ככל שניתן.

לירן שטרן: מעבר לך יש את הכלי של הוועדה הבין משרדית שכמובן גם תושבי שדרות זכאים לפנות באמצעות הבנק וכמובן שהוועדה מתחשבת במצבים המיוחדים ונותנת, אם זה סיוע זמני, אם זה סיוע אחר בהתאם לנתונים ובהתאם למה שאפשר.

סופה לנדבר: מה זה סיוע זמני?

לירן שטרן: אם זה גרייס זמני לתקופה של חצי שנה או לתקופה אחרת או אם ניתן לבצע הארכה של התקופה – גם זה מבוצע.

סופה לנדבר: את הגרייס אתם נותנים על סמך מה?

סופה לנדבר: על סמך פניה שאדם נמצא במצב - - -

לירן שטרן: על סמך פניה ועל סמך מכתב בקשה ועל סמך נתוני יכולת כלכלית שאנחנו רואים.

אלעד אביזוהר: בדרך כלל הוועדה הזאת פורסת את ההלוואה לתקופה יותר ארוכה, היא מבטלת את ריביות הפיגורים.

אלעד אביזוהר: לוועדה יש כוח לשנות הרבה דברים מבחינת ההלוואה.

סופה לנדבר: תסביר לנו איזה דברים הוועדה יכולה לשנות.

אלעד אביזוהר: כשאדם בא לוועדה בין משרדים שיושבים שם נציגים של משרד הבינוי והשיכון, משרד האוצר והבנק, אותו אדם בדרך כלל מגיע אחרי שיש לו פיגורים בהלוואה.

אלעד אביזוהר: נדיר שאנשים פונים לוועדה כשאין להם פיגורים בכלל, אבל גם בזה הוועדה מטפלת.

אלעד אביזוהר: אדם שיש לו פיגורים בדרך כלל בהתאם לנסיבות שלו הוועדה מבטלת את ריביות הפיגורים, מעמידה את יתרת הפיגור על הריבית המקורית של ההלוואה ובלא מעט מקרים פורסת את יתרת ההלוואה על פני תקופה ארוכה יותר.

אלעד אביזוהר: תלוי שוב, בגיל הלווה, יש הרבה קריטריונים, אבל בסך הכל לוועדה יש סמכויות לשנות דברים.

סופה לנדבר: זה חשוב שתושבי שדרות יידעו את זה.

שלומית אבינח: איך פונים לוועדה?

אלעד אביזוהר: בדרך כלל במכתבים שמתריעים על אי כיבודים יש את האינפורמציה להגשת בקשה לוועדה בין משרדית באמצעות הבנק.

אלעד אביזוהר: זה חובה לפי הוראות בנק ישראל.

רן מלמד: אולי כדאי שמשרד השיכון ירים את הכפפה, יוציא לא הרבה כסף, יפרסם מודעות בעיתונות המקומית בשדרות ועוטף עזה, גם בעברית, גם ברוסית, שיגיד לאנשים שיש להם זכאות להגיש בקשה, יסביר את הנהלים של איך מגישים.

רן מלמד: כל מי שיקרא את זה יוכל לקבל את ההחלטה אם הוא רוצה להגיש בקשה או לא.

שלומית אבינח: אפשר להגיד בשידור - - -

סופה לנדבר: ישראל, ניתן לך עכשיו אפשרות לפנות לציבור.

סופה לנדבר: אבל אני רוצה לשאול אותך, אתה זוכר שהייתה ועדה שהיית שותף בה שהיו שם כמה מיליונים שאושרו על ידי ישראל ביתנו.

סופה לנדבר: אז אנשים שהיו במצב קשה, חריג שלא יכלו להחזיר משכנתאות יכלו לפנות לוועדה ההיא ובאמצעותה היו עוזרים להם.

סופה לנדבר: זה משהו דומה?

סופה לנדבר: יש שם גם כסף?

ישראל שוורץ: מה שקורה היום, כמו שנאמר כאן זה דחיית ההחזרים.

סופה לנדבר: אבל גם מחיקה של ריבית עד כמה שהבנתי.

ישראל שוורץ: זה נעשה היום, כמו שאמר נציג בנק מזרחי טפחות, באופן שוטף, הם עושים את זה.

ישראל שוורץ: לבנקים אין שום אינטרס, לא ציבורי, לא כלכלי ולא אחר, לקחת איש משדרות ולהוציא אותו החוצה, אין שום סיבה לאף אחד, ולכן זה לא קורה.

סופה לנדבר: אתה יודע שאני לא אישה נאיבית ואני חושבת שהבנקים מתנהגים כאן בצורה מאוד אנושית.

ישראל שוורץ: סופה, בשדרות זה לא ככה.

אלעד אביזוהר: יותר מזה, אין אינטרס כלכלי, בוא נגיד שלבנק יש רק אינטרס כלכלי ואנחנו לא אנושיים, נגיד ככה, לבנק אין אינטרס כלכלי היום לממש נכסים בשדרות.

אלעד אביזוהר: אם נתתי הלוואה בשיעור מימון של 70% כמובן שאני לא אפרע מההלוואה הזאת ברגע שאממש את הנכס בשדרות.

אלעד אביזוהר: מי יקנה את הנכס הזה?

אלעד אביזוהר: יש לי אינטרס להחזיר את המצב למצב תקין, לסדר תשלומים תקין כדי להימנע מהעניין של הליכים משפטיים, מעבר לתדמית הציבורית שאני רוכש לעצמי ברגע שאני הולך לממש בית כזה.

סופה לנדבר: תסבירו לי איך פונים לוועדה הזאת?

אלעד אביזוהר: לוועדה פונים באמצעות הבנקים ששם ניטלו ההלוואות, צריך לגשת לסניף שבו אותו אדם מטופל, להגיש בקשה מסודרת בכתב.

אלעד אביזוהר: בדרך כלל יש דרישה להמציא תלושי שכר ומסמכים רפואיים כאל ואחרים, אם יש צורך.

אלעד אביזוהר: במקרה הזה, רוב האנשים פה, כמו שאמרה נציגת עמותת ידיד, יש גם בעיות רפואיות כתוצאה מהמצב המדיני, אז גם הדברים האלה יכולים לעזור.

אלעד אביזוהר: כל מסמך שתומך בבקשה ויכול להצדיק את הפעולות שיינקטו על ידי הוועדה רק יכול לעזור.

סופה לנדבר: תוך כמה זמן מקבלים תשובה לאור המצב של שדרות?

אלעד אביזוהר: אם אני לא טועה, לפי הוראות החוק יש לוועדה הבין משרדית חודשיים למסור תשובה.

סופה לנדבר: אבל לאור המצב חודשיים זה המון זמן.

אלעד אביזוהר: זו כבר שאלה שצריך להפנות לחברים ממשרד הבינוי והשיכון.

סופה לנדבר: משרד האוצר, הוועדה הזאת יכולה לתת תשובה יותר מהירה?

לירן שטרן: הוועדה מתכנסת 3 פעמים בשבוע.

לירן שטרן: כל שבוע הוועדה יושבת ביחד עם בנק טפחות, הסניף מרכז את הפניות ומעביר באופן מרוכז לבנק.

לירן שטרן: כל פניה שמגיעה לדיון הוועדה מקבלת תשובה במקום.

לירן שטרן: הבנק גם אחראי לתת את התשובה בחזרה לפונה.

סופה לנדבר: בנק ישראל, בבקשה.

עודדה פרץ: רוב הדברים נאמרו אבל כמו שבועז אמר, הכלל הוא שהלוואות צריך להחזיר, גם אם מצבו של הלווה הורע מכל מיני סיבות, ופה יש לנו סיבה שנוגעת לקבוצה גדולה של תושבים במקום מסוים, אבל יש כל מיני סיפורים עצובים, אנשים נהיים חולים, תאונות, יש כל מיני סיבות שבגלל שמצבו של הלווה הורע הוא לא יכול לעמוד בתשלומי משכנתא ועדיין הכלל הוא שחייבים להחזיר הלוואה שלוקחים.

עודדה פרץ: לכן זה לא בסמכות המפקח על הבנקים להורות לבנק כזה או אחר לוותר על החזר הלוואה שניטלה ממנו.

עודדה פרץ: כל מה שאנחנו יכולים לעשות, ואנחנו עושים את זה בשוטף, שאנחנו פונים לבנקים בבקשות אנושיות שאם הם מוכנים ללכת לקראת אדם שפונה אלינו עם איזושהי מצוקה מיוחדת, ללכת לקראתו, אבל אין לנו סמכות להורות להם לוותר על גבייה של הלוואה או להקפיא.

סופה לנדבר: כמה פניות כאלה קיבלתם?

עודדה פרץ: בנושא של שדרות לא קיבלנו אפילו לא פניה אחת, חוץ מהפניה שלך.

רן מלמד: אולי לא יודעים.

רן מלמד: אגב, להגיש בקשה לוועדה הבין משרדית עולה כסף.

סופה לנדבר: עולה כסף?

רן מלמד: כמובן, כמאתיים שקלים.

אלעד אביזוהר: עולה כסף עבור חקירה.

אלעד אביזוהר: משרד הבינוי והשיכון עורך חקירה.

סופה לנדבר: לאור המצב אתם צריכים להגיד אמת וצריך לבטל את הסכום הזה.

סופה לנדבר: ישראל שוורץ, הפניה שלי אליך, אנחנו מבקשים ממשרד השיכון לפטור את תושבי שדרות שזקוקים לפנות לוועדה הבין משרדית מהתשלום של 200 ₪.

ישראל שוורץ: אבדוק את זה ואני חייב לך תשובה.

סופה לנדבר: קיבלנו גם תשובה מבנק לאומי.

שלומית אבינח: בנק לאומי לא יכלו להגיע אבל ביקשו להקריא את התשובה לפרוטוקול.

שלומית אבינח: תשובת מנכ"ל בנק לאומי יובל גביש: "ראשית אני מברך על כוונות הוועדה לדון ולסייע לתושבי שדרות בימים הקשים שהם חווים.

שלומית אבינח: מכיוון שבשל תנאי מזג האוויר ייתכן שנציגינו לא יוכלו להגיע לישיבת הוועדה שנועדה למחר, אני מבקש להעלות על הכתב את עיקרי דברינו.

שלומית אבינח: עקב המצב בשדרות וביישובי עוטף עזה, יזם הבנק לפני כחודש פנייה ללקוחותיו תושבי האזור המתקשים בתשלומים החודשיים, והציע להם להקפיא את תשלומי המשכנתא למשך 4 חודשים.

שלומית אבינח: הבנק מעמיד הלוואות למאות מתושבי שדרות ויישובי עוטף עזה, ו-23 לקוחות שפנו וביקשו עד עתה הקפאת תשלומי המשכנתא כאמור, נענו בחיוב.

שלומית אבינח: יש לציין כי קבוצת לאומי עומדת לצד תושבי שדרות ויישובי עוטף עזה מאז החל ירי הטילים לאזור.

שלומית אבינח: בין השאר תרמה הקבוצה מאות אלפי שקלים לטובת פעילויות שונות לילדים באזור.

שלומית אבינח: בנק לאומי אף העמיד לתקופה מוגבלת הלוואות של עד 10,000 ₪ לכל מטרה, ללא ריבית וללא עמלות.

שלומית אבינח: לאומי הוא הארגון העסקי היחיד באזור אשר מיגן את סניפו בשדרות בהשקעה של כמיליון שקלים לטובת לקוחותיו ועובדיו.

שלומית אבינח: הבנק ניצל את היותו של הסניף ממוגן לצורך הבאת שבוע הספר לשדרות וארגון יריד ספרים ססגוני למען התושבים.

שלומית אבינח: ?

סופה לנדבר: תודה.

סופה לנדבר: בנק דיסקונט החליט לא להגיע ולא להגיב.

סופה לנדבר: כעת בסיום הדברים אני פונה לממשלת ישראל.

עודדה פרץ: לקראת הישיבה הזאת עשיתי סבב בכל הבנקים והתשובות שקיבלתי מכולם שלכולם יש נכונות, רצון טוב ורוחב לב ללכת לקראת כל מי שיפנה.

עודדה פרץ: אני רוצה להגיד שאם מישהו נתקל בבעיה והבנק לא הולך לקראתו הוא יכול לפנות אלינו ואנחנו ננסה לעזור.

עודדה פרץ: לגבי בנק דיסקונט, הם אמרו שאין להם סניפים באזור ואין להם לקוחות באזור ולכן זה לא רלוונטי.

סופה לנדבר: חבל שהם לא ענו לנו באותה צורה כמו שענו לך.

סופה לנדבר: איך פונים אלייך?

עודדה פרץ: בנק ישראל, היחידה לפניות הציבור, תא דואר 780 ירושלים, מיקוד – 91007.

עודדה פרץ: הטלפון: 6552680 02.

סופה לנדבר: תודה רבה.

רן מלמד: זה משאיר אותנו עם הבעיה של סיוע בשכר דירה שזה האנשים ברמה הסוציו אקונומית הכי נמוכה והיא הבעיה הגדולה באמת.

סופה לנדבר: בסיכום הדברים, בגלל שבעצם לשכת רוה"מ מעבירה את הדברים ליישום במשרד השיכון, אנחנו פונים לשר השיכון ומבקשים קודם כל לפטור את תושבי שדרות מעמלות לפניה לוועדה הבין משרדית.

סופה לנדבר: אנחנו ממתינים לתשובה, ישראל, אני יודעת שאתה מהיר בתשובות ולכן אנחנו ממתינים לתשובתך.

סופה לנדבר: אנחנו נפנה ללשכת רוה"מ ואני חושבת שמי שאחראי על המצב הנוכחי זה ממשלת ישראל והיא צריכה לתת פיתרון לאותם תושבים ולתת זמנית סיוע לשכר דירה.

סופה לנדבר: אני חושבת שזה דבר הגיוני.

סופה לנדבר: אני חושבת שתושבי שדרות לא מבקשים הרבה.

סופה לנדבר: אני חושבת שלא כל אחד רוצה לעזוב זמנית את העיר ובגלל זה אני חושבת שלאותם אנשים לתקופה מסוימת צריך לתת פיתרון לשכירות.

סופה לנדבר: הם לא צריכים לפנות לגיידמאק ולבקש מפילנתרופים לעזור להם.

סופה לנדבר: אני חושבת שחובתה של ממשלת ישראל לעזור להם.

סופה לנדבר: בסיכום הדברים, אני רוצה שוב לומר את הטלפונים שלנו, אל תהססו.

סופה לנדבר: אני מתכוונת לפנות לתושבי שדרות, מי שצריך עזרה שלנו או באמצעות הוועדה לפניות הציבור לפנות למשרד השיכון, לעמיגור, לבנקים, אם לא הצלחתם לבד לפתור את הבעיה – אנחנו כאן.

סופה לנדבר: הטלפון של הוועדה לפניות הציבור הוא:10/ 6408209 02.

סופה לנדבר: מספר הפקס שלנו: 6408931 02 .

סופה לנדבר: אם יש בעיה, ואני מתארת לעצמי שיש המון בעיות, אנחנו כאן.

סופה לנדבר: בשידור ברשת ב' שמעתי איזה אנשים נפלאים יש לנו כאן במדינת ישראל.

סופה לנדבר: אני מאמינה שכולנו ביחד נעבור את התקופה ונעשה הכל ביחד כדי לעזור לתושבי שדרות לעבור את התקופה הקשה ביותר.

סופה לנדבר: אני רוצה גם להגיד תודה לבנקים על רוחב הלב כי בנק זה בעצם גוף כלכלי.

סופה לנדבר: בזמן שאתם מקשיבים ומרגישים שהבעיה של תושבי שדרות היא בעיה משותפת של כל אזרחי מדינת ישראל אני אסירת תודה על כך, ומי שצריך תודה שלנו - אנחנו כאן.

סופה לנדבר: אם לא הצלחתם לפתור את העיה לבד נשתדל לעשות הכל כדי לפנות לממשלת ישראל, לגופים מסוימים כדי לפתור את הבעיה היומיומית של כל אזרחי העיר שדרות ואנחנו ועדת פניות הציבור כאן איתכם, תודה רבה.